અને પ્રણવદા, કાળના અનંત પ્રવાહમાં મોડું થવું એટલે શું? એક છોકરીએ બોયફ્રેન્ડ માટે ત્રણ કલાક રાહ જોઈને કંટાળીને ડ્રેસ, મેકઅપ કાઢી નાખ્યાં. ત્યારે બોયફ્રેન્ડે લેઈટ આવીને કહ્યું : અરે! મેં તને ત્રણ કલાકનો સમય આપ્યો તોય તું હજી તૈયાર નથી થઈ? અને પ્રેમિકા હસી પડી કે વાહ, કેટલી ક્યુટ નફ્ફટાઈ છે! યેસ, મોડા પહોંચશો તો તમને ચાહનાર, તમારાં કપડાં કે મેકઅપ જોયા વિના તમે જેવા છો એવા સ્વીકારી લેશે, પણ જો રોજ ટાઈમ પર જશો તો ક્યારેક ઝઘડા થશે ત્યારે એ સંભળાવશે, એ તું હતો જે વહેલો વહેલો પહોંચી જતો હતો, તું જ પાછળ પડેલો. એટલે તમે પ્રેમમાં ભલે પડો પણ મુલાકાતમાં મોડા પડો એમાં જ તમારું અને મહોબ્બતનું સ્વમાન છે. મોડા જવામાં અલગારી બિન્દાસપણું છે, કારણ કે તમે જ્યારે સમયસર પહોંચો છો એટલે તમે સામેના માણસને સ્વીકારો છો. જ્યારે કે મોડો આવનાર માણસ તો પોતાના સિવાય જગતમાં બીજું કોઈ છે જ નહીં એવા ‘અદ્ધૈતવાદ'માં માને છે. ખરેખર તો એણે ‘અહં બ્રહ્માસ્મિ'વાળી આધ્યાત્મિક ઊંચાઈ કેળવી છે! પ્રણવદા, જીવનમાં ક્યારેય લેઇટ પડવા જેવું કશું જ નથી હોતું, તમે મોડે મોડે પણ આર.એસ.એસ.ના કાર્યક્રમમાં ગયા એ અમને ગમ્યું!